Post Danmark har sendt over 4 milliarder til Stockholm siden fusionen i 2009. En brøkdel er kommet tilbage til Danmark.

Opdateret 20. marts kl. 14.35 efter årsrapporten for 2016, der viser en milliardindsprøjtning til Danmark

Fusionen af Post Danmark og Posten Sverige har været en guldrandet forretning for svenskerne.

Det viser en kortlægning fra Transportministeriet af de seneste års regnskaber fra Post Danmark og PostNord.

Fra 2009 til og med 2016 har Post Danmark sendt over 4,6 milliarder kroner til PostNords hovedsæde i Stockholm, mens der er sendt omkring 954 millioner udbyttekroner fra Sverige til den danske stat.

Særligt udbytte til Sverige i 2009

Til sammenligning har svenskerne modtaget et udbytte på 1.431 millioner kroner fra PostNord plus et ekstraordinært udbytte på 1.400 millioner kroner i 2009.

Pengene til den ekstraordinære udlodning kom fra salget af Post Danmarks aktier i belgiske La Poste.

Fik del i kæmpe salg

Salget sendte 2.002 millioner svenske kroner til direkte i PostNords kasse, hvilket svarer til 1.562 millioner danske kroner efter dagens kurs.

Størstedelen af beløbet blev sendt direkte videre til Sveriges statskasse som en del af aftalen om at fusionere de to selskaber.

Sender ni kroner til Sverige for hver krone vi modtager

Kortlægningen af bidraget til det fællesnordiske postselskab viser, at den danske stat har modtaget én krone, hver gang Post Danmark har sendt ni kroner til PostNords hovedsæde Stockholm.

Milliardbidraget til PostNord er ifølge TV 2's oplysninger brugt på store investeringer i koncernen, blandt andet to store postfordelingscentre i Sverige, der blev opført efter dansk forbillede.

I modsætning til Post Danmark offentliggør den svenske del af PostNord ikke et særskilt regnskab, og det er derfor ikke muligt at kortlægge det præcise udbytte-bidrag fra den blågule del af postkoncernen.

Svenskerne får mere ud af det

Tallene viser dog, at Post Danmark i flere år alene har betalt et større udbytte til PostNord, end koncernen har udbetalt til sine ejere, og det peger på et svensk bidrag, der er mindre end det danske.

Alene i 2015 sendte Post Danmark 800 millioner kroner til fælleskassen i Stockholm, der omvendt betalte beskedne 3 millioner svenske kroner i udbytte til deling mellem den danske og svenske stat, der ejer henholdsvis 40 og 60 procent.

I 2013 sendte Danmark 496 millioner til Stockholm, der til gengæld fordelte 150 millioner svenske kroner mellem ejerne (se hele oversigten nederst i artiklen).

Ny situation

Den endelige 2016-årsrapport fra PostNord viser med al tydelighed, at den danske del af forretningen er forvandlet fra pengemaskine til problembarn.

Senest har den danske ledelse bedt om 2,3 milliarder kroner fra ejerne, et krav som den svenske regering har afvist. Derudover har hovedsædet sendt 1 milliard kroner til at understøtte den danske forretning, viser regnskabet for 2016.

Finansminister Kristian Jensen (S) siger til Børsen, at svenskerne skal betale deres del, men det afviser erhvervsminister Mikael Damberg fra de svenske Socialdemokrater.

TV 2 har været anmodet om en kommentar hos den svenske regering, der i sidste uge oplyste, at ministeriet afventer en rapport, der skal klarlægge de juridiske og økonomiske forhold.

Over 10.000 ansatte væk

Problemerne i den danske del af PostNord skyldes, at af digitalisering i landet har reduceret antallet af breve i langt højere grad end i Sverige.

Det har kostet tusindvis af postansatte jobbet. Siden 2008 er antallet af ansatte i den danske del af koncernen faldet fra 20.000 til omkring 9.500, og det skal tal skal barberes med op med 4.000 flere.

Professor Per Nikolaj Bukh fra Aalborg Universitet er overrasket over kortlægningen, der tegner et billede af, at svenskerne ifølge ham ikke har gjort deres forarbejde ordentlig. Hør hele hans udlægning i interviewet herunder.

En kortlægning af økonomien mellem Post Danmark og PostNord viser, at Danmark har betalt meget mere, end der er sendt den anden vej siden fusionen i 2009.

Vil ramme Sverige

Da der er mange tjenestemænd i Post Danmark, koster det en formue at fyre, og det har sat forretningen under pres.

Sverige er ikke nær så langt fremme med digitaliseringen, og står derfor stærkere rent økonomisk. Det vil ændre sig i takt med, at antallet af breve for alvor begynder at falde, fordi de svenske overenkomster gør det meget dyrt at fyre.

Sådan har udbyttet været fordelt

Sverige ejer 60 procent af PostNord, og Danmark ejer 40 procent. Det afspejler sig i udbyttebetalingen. I nedenstående opgørelse er svenske kroner omregnet efter dagens kurs (0,78 kroner).

2010: Post Danmark betaler 745 millioner i udbytte til PostNord, som betaler 1.126 kroner i udbytte. Sverige får 676 millioner, Danmark får 450 millioner.

2011: Post Danmark betaler 826 millioner i udbytte til PostNord, som betaler 783 millioner i udbytte. Sverige får 470 millioner, Danmark får 313 millioner.

2012: Post Danmark betaler 397 millioner i udbytte til PostNord, som betaler 287 millioner i udbytte. Sverige får 173 millioner, Danmark får 115 millioner.

2013: Post Danmark betaler 496 millioner i udbytte til PostNord, som betaler 117 millioner i udbytte. Sverige får 70 millioner, Danmark får 47 millioner.

2014: Post Danmark betaler intet udbytte til PostNord, som betaler 103 millioner i udbytte. Sverige får 62 millioner, Danmark får 41 millioner.

2015: Post Danmark betaler 800 millioner til PostNord, som betaler 2,3 millioner i udbytte. Sverige får 1,4 millioner, Danmark får 920.000 kroner.

2016: Post Danmark betaler intet udbytte til Post Nord, som betaler 1,6 millioner i udbytte. Sverige får 940.000 kroner, Danmark får 640.000 kroner.

Kæmpe beløb

I regnskabet for 2009 fik den svenske stat et ekstraordinært udbytte fra PostNord på 1.400 millioner svenske kroner ud af et samlet udbytte på 1.440 millioner.

Som en del af fusionsaftalen fik PostNord-koncernen overført 2.002 millioner svenske kroner, som var gevinsten fra salget af Post Danmarks aktier i La Poste. Derudover betalte Post Danmark 750 millioner i udbytte til PostNord i 2009, viser regnskabet.